
Text rozhodnutia
Súd: Krajský súd Bratislava Spisová značka: 21CoE/157/2012 Identifikačné číslo súdneho spisu: 1206212548 Dátum vydania rozhodnutia: 25. 09. 2012 Meno a priezvisko sudcu, VSÚ: JUDr. Eugen Palášthy ECLI: ECLI:SK:KSBA:2012:1206212548.1 Uznesenie Krajský súd v Bratislave v exekučnej veci oprávneného: Dopravný podnik Bratislava, IČO: 00 492 736, Olejkárska 1, Bratislava, zast.: JUDr. Marián Chovanec, advokát, P.O.BOX 259, Bratislava, proti povinnej: H. M., nar.: XX.XX.XXXX, úmrtie: XX.XX.XXXX, naposledy bytom: S. XX, L., vedenej súdnym exekútorom: JUDr. Pavel Halás, so sídlom exekútorského úradu Popradská 70, Bratislava, pod č. EX 15075/2006, o odvolaní oprávneného proti uzneseniu Okresného súdu Bratislava II č.k. 37Er/3314/2006-21 zo dňa 24.01.2012, takto r o z h o d o l : Krajský súd v Bratislave uznesenie Okresného súdu Bratislava II č.k. 37Er/3314/2006-21 zo dňa 24.01.2012 vo výroku o trovách exekúcie potvrdzuje. o d ô v o d n e n i e : Napadnutým uznesením č.k. 37Er/3314/2006-21 zo dňa 24.01.2012 Okresný súd Bratislava II vyhlásil exekúciu vedenú súdnym exekútorom JUDr. Pavlom Halásom pod č. EX 15075/2006 za neprípustnú a podľa § 57 ods. 1 písm. g/ zákona č. 233/1995 Z.z. o súdnych exekútoroch a exekučnej činnosti (ďalej len „Ex. por.“) exekúciu zastavil z dôvodu, že povinná ešte pred začatím exekúcie zomrela. Súčasne prvostupňový súd uložil v zmysle § 203 Ex. por. oprávnenému povinnosť uhradiť súdnemu exekútorovi trovy exekúcie vo výške 93,96 Eur. Voči tomuto uzneseniu podal oprávnený odvolanie v časti trov konania s poukazom na možnosť súdu uplatniť pri trovách konania moderačné právo podľa § 150 ods. 2 O.s.p. Oprávnený navrhoval, aby súd uplatnil toto moderačné právo týkajúce sa trov konania a primerane znížil náhradu trov exekučného konania. Taktiež sa oprávnený v tomto odvolaní vyjadril k zastaveniu exekučného konania pre nezaplatenie preddavku na odmenu súdneho exekútora a na náhradu jeho hotových výdavkov. Podľa § 57 ods. 1 písm. g/ Ex. por. exekúciu súd zastaví, ak exekúciu súd vyhlásil za neprípustnú, pretože je tu iný dôvod, pre ktorý exekúciu nemožno vykonať. Podľa § 202 ods. 2 O.s.p. odvolanie nie je prípustné ani proti uzneseniu v exekučnom konaní podľa osobitného zákona (Ex. por.), ak tento osobitný zákon neustanovuje inak. Podľa § 58 ods. 4 Ex. por. proti rozhodnutiam podľa § 57 ods. 1 písm. a), b), f) až h) je prípustné odvolanie. Podľa § 58 ods. 5 Ex. por. proti výroku o náhrade trov konania v rozhodnutí podľa § 57 je odvolanie prípustné. Podľa § 200 ods. 2 Ex. por. ak súd rozhodne o zastavaní exekúcie, rozhodne aj o tom, kto a v akej výške platí trovy exekúcie. Podľa § 203 ods. 1 Ex. por. ak dôjde k zastaveniu exekúcie zavinením oprávneného, súd mu môže uložiť nahradenie nevyhnutných trov exekúcie. Podľa § 196 Ex. por. za výkon exekučnej činnosti podľa tohto zákona patrí exekútorovi odmena, náhrada hotových výdavkov a náhrada za stratu času. Ak je exekútor platiteľom dane z pridanej hodnoty podľa osobitného zákona, zvyšuje sa jeho odmena o daň z pridanej hodnoty. Krajský súd v Bratislave, ako súd odvolací (§ 10 ods. 1 O.s.p.), preskúmal uznesenie súdu prvého stupňa podľa § 212 ods. 1 O.s.p., prejednal odvolanie oprávneného podľa § 214 ods. 2 O.s.p. bez nariadenia pojednávania a po oboznámení sa s obsahom spisu a dôvodmi odvolania dospel k záveru, že odvolanie oprávneného nie je dôvodné. Odvolací súd považuje napadnuté uznesenie prvostupňového súdu č. k. 37Er/3314/2006 - 21 zo dňa 24.01.2012 v časti trov exekúcie za vecne správne. Odvolací súd má za to, že využitie moderačného práva podľa § 150 ods. 2 O.s.p. nie je v prípade rozhodovania o trovách exekúcie namieste z dôvodu, že náhradu trov exekúcie upravuje Ex. por. a vyhláška. Tieto právne predpisy slúžia ako lex specialis k O.s.p., a teda ich ustanovenia o trovách exekučného konania majú prednosť pred ustanoveniami O.s.p. K návrhu oprávneného na použitie moderačného práva podľa § 150 ods. 2 O.s.p. pri riešení otázky trov exekúcie odvolací súd navyše považuje za potrebné dodať, že preskúmavacie oprávnenie odvolacieho súdu je ohraničené medzami, v ktorých sa odvolateľ domáha preskúmania rozhodnutia (kvantitatívna stránka odvolania). Odvolací súd je súčasne viazaný aj dôvodmi vymedzenými v odvolaní, čo znamená, že na iné pochybenie súdu prvého stupňa, ktoré by inak mohlo byť zákonným dôvodom na podanie odvolania (v danom prípade rozhodnutie o jednotlivých položkách trov exekučného konania) odvolací súd pri svojom rozhodnutí o odvolaní prihliadať nemôže, aj keby takéto porušenie zistil. Odvolací súd teda môže pri svojom rozhodnutí prihliadať iba na dôvody odvolania, ktoré boli uvedené v odvolacej lehote. K vyjadreniu oprávneného ohľadom zastavenia exekučného konania pre nezaplatenie preddavku na trovy súdneho exekútora odvolací súd považuje toto vyjadrenie za irelevantné, pretože jednak došlo v danom prípade k zastaveniu exekúcie z iného dôvodu (§ 57 ods. 1 písm. g/ Ex. por.) ako je dôvod nezaplatenia preddavku na trovy exekúcie (§ 31 ods. 1 Ex. por.) a taktiež keby odvolací súd považoval toto vyjadrenie za dôvod odvolania, musel by ho v tejto časti v súlade s § 202 ods. 2 O.s.p. v spojení s § 58 ods. 4 a 5 Ex. por. odmietnuť (§ 218 ods. 1 písm. c/ O.s.p.). Podľa § 219 ods. 1 O.s.p. odvolací súd rozhodnutie potvrdí, ak je vo výroku vecne správne. Na základe uvedeného a citovaných zákonných ustanovení odvolací súd rozhodol tak, ako je uvedené vo výrokovej časti tohto rozhodnutia. Zastavenie exekúcie a trovy exekúcie Toto uznesenie bolo členmi senátu prijaté pomerom hlasov 3:0 (§ 3 ods. 9 druhá veta zákona č. 757/2004 Z.z. v znení neskorších predpisov). Poučenie: Proti tomuto uzneseniu odvolanie nie je prípustné.

